open-index/open-wikipedia-markdown huggingface dataset:
Lindholm Høje

**Lindholm Høje** (taani keeles 'Pärnamäe kõrgendik') on viikingiaegne matmiskoht Taanis Ålborgist põhjas. See on omataoliste seas üks maailma suurimaid.

Esimesed väljakaevamised piirkonnas toimusid aastal 1889. Suured väljakaevamised algasid 1952, kui uuriti ligi 700 hauda.

Lindholm Høje põhjaservas olevad hauad on dateeritud aastatesse 700 (mõnes allikas 400) kuni 1000, lõunaservas olevad hauad aastatesse 1000–1050.

Matusepaik tekkis viikingiaegse asula juurde, mis paiknes tollal mööda Limfjordi kulgenud kaubatee ääres. Asula jäeti maha 1200. aasta paiku. Sel ajal ummistus Limfjordi ots liivaga, mistõttu laevad ei saanud enam seda läbida ja pidid hakkama sõitma ümber kogu Jüüti poolsaare. matused lõppesid mõnevõrra varem.

Enamik matuseid Lindholm Højes on põletusmatused. Enamik haudu on tähistatud kividega, mis on paigutatud haua ümber laevakujuliselt. Seda nimetatakse kivilaevaks ja see näitab tähtsust, mida viikingid omistasid laevadele.

1992 avati Lindholm Høje lähedal matmispaigale pühendatud muuseum, mida 2008 laiendati. Muuseumi rajas kohalik tsemenditehas Aalborg Portland, tähistamaks 100 aasta möödumist asutamisest.

## Välislingid
* Lindholm Høje Museet Lindholm Høje Museet @NordJyllandsHistoriskeMuseum.dk
* Vikingespillet på Lindholm Høje
* VIKINGEGRUPPEN LINDHOLM HØJE
Oppdali vald

**Oppdal vald** on omavalitsusüksus (vald) Norras Trøndelagi maakonnas. Valla pindala on 2274 km² ja seal elab 6499 (2006) elanikku.

Vallas asub suusakuurort, kus on mäesuusatamise harrastamiseks kohandatud kolm laskumisnõlva. Seal on peetud mäesuusatamise maailma karikasarja etappe.

2017. aastani kuulus vald Sør-Trøndelagi maakonda.

## Viited
Aspen

**Aspen** on linn USA-s Colorado osariigis, Pitkini maakonna halduskeskus. Linna tuntakse talispordi- ja kultuurikeskusena. 

Linnas oli 2010. aastal 6871 elanikku. 2020. aasta rahvaloenduse andmetel on seal 7004 elanikku. Elanikest 95% on valged.

Aspen asub merepinnast keskmiselt 2438 meetri kõrgusel. Seal on asukoha tõttu kõrgmäestikus niiske mandriline kliima. Keskmine õhutemperatuur on jaanuaris -5,3 °C ja juulis 17,4 °C. Sajab 633 mm/a. Lumesadu esineb väga tihedalt oktoobrist aprillini.

Chicago ärimees Walter Paepcke märkas Teise maailmasõja järel kaevanduslinna ilu ning otsustas rajada linna suusakeskuse, Aspeni Instituudi ja algatas Aspeni muusikafestivali. Tänapäeval on Aspen soositud turismipaik. 

Linnas on elanud palju kuulsaid inimesi, teiste seas Michael Douglas, Martina Navrátilová, Jack Nicholson ja Don Johnson. John Denver kolis Aspenisse 1970. aastate alguses ning elas seal kuni surmani 1997. aastal. 

Aspenis asub üks USA parimaid mäesuusakeskusi ja seal peetakse MK-etappe mäesuusatamises.

Linna asutasid 1879. aastal hõbedakaevurid. Esialgne nimi oli Ute City, kuid juba järgmisel aastal nimetati linn Aspeniks. Linn on nime saanud hariliku haava ingliskeelse nimetuse *aspen* järgi, kuna seda puuliiki kasvab selles piirkonnas rohkesti. 1881. aastal sai Aspen linnaõigused. Hõbedakaevandus arenes kiiresti, eriti pärast 1890. aastal vastu võetud Shermani hõbedaostmisakti, mistõttu valitsus hakkas poole rohkem hõbedat ostma. 1891. ja 1892. aastal oli Aspen USA kõige enam hõbedat tootev asula. Juba 1893. aastal oli Aspenis pank, haigla, kaks teatrit, ooperimaja ja elekter.

1893. aastal tühistas president Grover Cleveland Shermani akti ja see tõi kaasa Aspeni majandusliku krahhi. Mõne nädala jooksul suleti paljud Aspeni kaevandused ja tuhanded kaevurid jäid tööta. Hõbeda tootmine ei lõppenud täielikult, kuid 1930. aasta rahvaloenduse järgi oli Aspenis veel 705 elanikku. Pärast seda on elanike arv püsivalt tõusnud.

Esimene katse muuta Aspen suusakuurordiks tehti 1930. aastate lõpus, kuid sõja tõttu valmisid talispordikeskused alles 1950. aastate lõpus.

Aspenil on seitse sõpruslinna: Abetone Cutigliano (Itaalia), Bariloche (Argentina), Chamonix (Prantsusmaa), Davos (Šveits), Garmisch-Partenkirchen (Saksamaa), Queenstown (Uus-Meremaa) ja Shimukappu (Jaapan).

## Viited

## Välislingid
*Aspeni koduleht 
*Aspeni muusikafestivali koduleht
* https://www.worldatlas.com/cities/aspen-colorado.html
Mihhail Šahhovskoi-Glebov-Strešnev

**Mihhail Valentinovitš Šahhovskoi** (1864. aastast **Šahhovskoi-Glebov-Strešnev**, Михаил Валентинович Шаховской-Глебов-Стрешнев; 22. september 1836 – 2. veebruar 1892 Aachen) oli Venemaa sõjaväelane ja riigitegelane. Vürst. 

Mihhail Šahhovskoi sündis Valentin Šahhovskoi (1801–1850) ja tema esimese naise Jelizaveta Aleksandrovna Muhhanova (1803–1836) pojana. Tal oli õde Natalja Šahhovskaja  ning tema vanem vend Aleksandr Šahhovskoi (1831–1906) oli õuemeister ja salanõunik.

1869. aastal määrati Mihhail polkovniku auastmes Riia sõjaväeringkonna staabiülemaks, seejärel oli ta aastail 1870–1875 Eestimaa kuberner ja ülendati kindralmajoriks. 

15. jaanuaril 1875 kanti ta Eestimaa rüütelkonna matriklisse suguvõsana nr 284.  

1. jaanuarist 1876 kuni 11. veebruarini 1879 oli ta Tambovi kuberner. 

12. märtsil 1879 nimetati ta keisrinna Maria Fjodorovna asutatud heategevusühingu Moskva osakonna usaldusisikuks (*почетный опекун Московского присутствия Опекунского совета ведомства императрицы Марии Федоровны*) ja ta jäi sellele ametikohale kuni surmani. Pärast usaldusisikuks määramist elas ta peamiselt Moskvas. 1881. aastal ülendati ta kindralleitnandiks ja talle anti Valge Kotka orden.

Viimastel eluaastatel oli ta raskelt haige ja 1891. aasta lõpus läks ravile Saksamaale. Sealt ta tagasi enam ei tulnudki ja suri 55-aastaselt 2. veebruaril 1892 Aachenis.

## Autasud
*Püha Stanislavi orden
*Püha Anna orden 1. klass
*Valge Kotka orden

## Perekond
 
Ta oli 1862. aastast abielus Eugenie von Breverniga (Евгения Федоровна (фон Бреверн) Шаховская-Стрешнева-Глебова; u 1841 – 1924), kes oli Jägala mõisast pärit kindralmajor Ferdinand von Breverni (Федор Логгинович Бреверн; 1799/1802 – u 1863) ja Natalja Petrovna Glebova-Strešneva (Наталья Петровна Глебова-Стрешнева) tütar. Abikaasa ema oli Pjotr Fjodorovitš Glebovi ja Jelizaveta Petrovna Strešneva (surn. 1793) tütar, nende järgi sai Mihhail 1864. aastal õiguse kasutada kõigi kolme perekonnanime järgi vürst **Šahhovskoi-Glebov-Strešnev**i nime.

1864. aastal päris 23-aastane abikaasa Eugenie oma ema esivanematele Glebovitele kuulunud Pokrovskoje-Strešnevo mõisa Moskvas 
 
Eugenie Šahhovskaja-Glebova-Strešneva järgi on nimetatud 1901. aastal valminud Moskva–Vindavi raudtee (:ru:Московско-Виндаво железная дорога) asuv Šahhovskaja asula ja Šahhovskaja raudteejaam (*Железнодорожная станция Шаховская*).

Pärast abikaasa surma ostis riigidaam ja vürstinna Eugenie endale 275 000 rubla eest 9. märtsil 1911 Haapsalu külje alla, Ridala kihelkonnas asunud Uuemõisa mõisa koos Vilklaga, mis jäid tema valduseks, kuni 1919. aasta maareformiga mõisad võõrandati.

## Viited
Wengen

**Wengen** on 1274 meetri kõrgusel asuv mägiküla Berni kantonis Šveitsis. Külas elab aasta läbi umbes 1300 inimest. Küla lähedal on ka samanimeline mäesuusakeskus, kus peetakse igal aastal maailma karikasarja etappi mäesuusatamises. 

Wengen on ilma autodeta küla ja sinna ei lähe ka ühtegi maanteed. Peamine liikumise viis külla on mööda kitsast raudteed *Wengeralpbahni*, mis saab alguse Lautterbrunnenist. Rongiliiklus toimub igal päeval 15-minutise intervalliga.

Ametlikes ürikutes on Wengenit esimest korda mainitud 1268. aastal. Wengenis oli algul väike talupidamine. Esimesed turistid saabusid 1800. aastatel ja esimene hotell avati 1859. aastal. Turism kasvas ruttu, kui *Wengernalpbahni* ehitamine 1890. aastatel lõppes ja turistid pääsesid külla kergemini.

Wengeni mäesuusakeskus asub naabruses asuva Lauberhorni nõlval. Hooldatud laskumisradu on 160 km ulatuses. Lauberhorni mäesuusatamisvõistlusi on Wengenis peetud alates 1930. aastast. Mäesuusatajate väljakutsele lisaks on Lauberhorni kiirlaskumirada ka maailma karikasarja pikim ning seal saavutatakse suurimat kiirust, mis võib olla kuni 150 kilomeetrit tunnis. Keskmine mäesuusataja laskub 4455-meetriselt rajalt umbes kahe ja poole minutiga.

## Välislingid
* Wengeni koduleht
* Turismiinfo
* Wengeni marionett-teater
* Lauberhorni koduleht (MK-etapp)
Jevgenovi väin

**Jevgenovi väin** (vene пролив Евгенова) on väin Põhja-Jäämeres, mis eraldab Severnaja Zemlja saarestikku kuuluvat Bolševiku saart Starokadomski saarest ja Väike-Taimõrist ning ühendab Vilkitski väina Laptevite merega.

Väin on saanud nime jäälõhkuja Vaigatš vanima tüürimehe Nikolai Jevgenovi auks.
Giorgio Prodi

**Giorgio Prodi** (12. august 1928 Scandiano, Itaalia – 4. detsember 1987) oli Itaalia arstiteadlane, onkoloog ja semiootik. 

Ta õppis arstiteadust ja keemiat Bologna Ülikoolis. Alates 1958. aastast töötas ta õppejõuna, õpetades üldist patoloogiat ja eksperimentaalset onkoloogiat. 1973. aastast oli ta Kantseroloogia Instituudi direktor.

Ta on avaldanud raamatuid meditsiini- ja bioloogiafilosoofiast. Koos Thomas Sebeoki ja Thure von Uexkülliga arendas ta semiootilist lähenemist bioloogias (biosemiootikat) oma 1970. ja 1980. aastate töödes.

Tema auks on loodud Giorgio Prodi Vähiuuringute Keskus Bologna ülikoolis.

## Isiklikku
Tema vend on Romano Prodi. 

## Teoseid
*Prodi, Giorgio 2021. *The Material Basis of Meaning*. (Tartu Semiotics Library 22.) Tartu: University of Tartu Press.

## Viited
Aleksei Bellegarde

**Aleksei Valerianovitš Bellegarde** (vene keeles Алексей Валерианович Бельгард); 24. november 1861 Orjol – 28. märts 1942 Berliin) oli Venemaa keisririigi riigitegelane, kammerhärra, riiginõunik ja senaator. 

Ta oli keiser Nikolai II aegne Liivimaa asekuberner 22. detsembrist 1901 kuni 13. juulini 1902 ja Eestimaa kuberner 3. juulist 1902 kuni 4. märtsini 1905.

Pärast revolutsiooni elas Bellegarde eksiilis Saksamaal, 1935. aastal naasis ta Eestisse.

## Perekond

Aleksei Bellegarde sündis jalaväekindrali Valerian Aleksandrovitš Bellegarde (Валериан Бельгард; 1812–1897) ja  Varvara Nikolajevna Hvostova (1823–1898) pojana. Tema ema oli Nikolai Sergejevitš Hvostovi ja Varvara Aleksejevna Vojeikova tütar. Isa osales koos oma vanema venna, kindrali Karl Aleksandrovitš Bellegardega (Карл Бельгард; 1807–1868) Kaukaasia sõjas.

Aleksei Bellegarde abiellus Sofia Urussovaga (1844–1939), kes oli salanõuniku vürst Pjotr Aleksandrovitš Urussovi ja Jekaterina Nikolajevna Sipjagina tütar, kindralleitnant Nikolai Martemjanovitš Sipjagini (Николай Сипягин; 1785–1828) tütretütar. Abielust sündisid:
* Valerian (1895–1901)
* Aleksei (1898–1945), abiellus 1923 Berliinis Irina Buda-Žemtšužnikovaga, kes oli Mihhail Aleksandrovitš Buda-Žemtšužnikovi ja Olga Arkadjevna Vorontsova-Voljaminova tütar. Nikolai Aleksejevitš Bellegarde (sündis 1929 Berliinis) isa.

## Teosed
* „Minu mälestusi Eestimaa kubernerina”, Tartu: K/Ü "Loodus", 1937 (eessõna Otto Liiv; venekeelsest käsikirjast tõlkinud Ernst Raudsepp)
* „Воспоминания” / А. В. Бельгард ; [вступительная статья, подготовка текста Е. Н. Андреевой ; комментарии Г. М. Пономаревой, Т, К. Шор, Н. Г. Патрушевой], Серия "Россия в мемуарах", — Москва: Новое литературное обозрение, 2009, 688 стр., ISBN 978-5-86793-727-0
* „Minu mälestusi Eestimaa kubernerina”, Eesti Päevalehe ja Akadeemia raamatusari „Eesti mälu“ Nr. 13, 12.06.2010

## Viited

## Välislingid
*s:Endine Eestimaa kuberner Tallinnas
Vladimir Dolgorukov

**Vladimir Dolgorukov** oli mitme Dolgorukovi vürstisuguvõsa liikme nimi:
*Vladimir Andrejevitš Dolgorukov (1810−1891), Moskva kindralkuberner
*Vladimir Dmitrijevitš Dolgorukov (u 1638−1701), bojaar
*Vladimir Petrovitš Dolgorukov (1708−1761), kindralporutšik, Tallinna ja Riia kuberner
*Vladimir Petrovitš Dolgorukov (1773−1817), kindralmajor
*Vladimir Sergejevitš Dolgorukov (1717−1803), suursaadik
*Vladimir Timofejevitš Dolgorukov (1569−1633), bojaar
Clint Mansell

**Clinton Darryl Mansell** (sündinud 7. jaanuaril 1963) on Suurbritannia muusik. 

Clint Mansell oli aastail 1986–1996 ansambli Pop Will Eat Itself laulja ja kitarrist. Pärast bändi lagunemist hakkas kirjutama filmimuusikat. 

Esimese filmitööna kirjutas ta muusika sõber Darren Aronofsky filmile "Pii", kus Mansellil oli ka pisiroll näitlejana (fotograaf). Debüüt oli edukas ning juba aasta pärast kirjutas ta muusika Aronofsky filmile "Reekviem unistusele". Selle filmi juures tegi Mansell koostööd Kronos Quartetiga. Film võitis Online Film Critics Society Awardsi parima helitöötluse kategoorias.

Aastal 2007 valminud Aronofsky film "Allikas" kandideeris teiste seas ka Kuldgloobusele parima muusika kategoorias. Seda võitu ei tulnud, kuid film võitis muid mainekaid auhindu.  

Aastal 2008 kirjutas ta muusika Darren Aronofsky filmile "Maadleja" ja 2010. aastal filmile "Must luik". 

Clint Mansell on kirjutanud ka teemamuusika filmile "Auk" ja muusika telesarja "" avaosale.

## Filme

## Tunnustus
* 2001 – Online Film Critics Society Awards – "Reekviem unistusele" (parim helitöötlus)
* 2006 – BMI Film Music Award – "Sahara"
* 2006 – Chicago Film Critics Association Awards – "Allikas" (parim helitöötlus)
* 2007 – Online Film Critics Society Awards – "Allikas" (parim helitöötlus)
* 2007 – World Soundtrack Awards ja Public Choice Award – "Allikas" (aasta parim helitöötlus)

## Välislingid
* Ametlik koduleht
* IMDb
* Mansell – Yahoo Movies (arhiveeritud leht)
* Myspace
Alo Raun

**Alo Raun** (aastani 1935 **Aleksei Reismann**; 8. mai 1905 Tartu – 14. juuni 2004 Bloomington, Indiana, USA) oli eesti keeleteadlane.

Ta lõpetas Tartu Ülikooli 1931. aastal. Oli Õpetatud Eesti Seltsi teaduslik sekretär aastatel 1937–1939. 

Läks Saksamaale 1944 ning oli Balti Ülikooli õppejõud 1946–1949 ja eesti rektor 1948–1949. 1949. aastast elas USAs. Aastatel 1952–1975 oli Indiana Ülikooli professor.

## Teosed
Raun, Alo 1982. *Eesti keele etümoloogiline teatmik*. Rooma; Toronto: Maarjamaa (2. trükk 2000).

## Tunnustus
* 2001 Valgetähe II klassi teenetemärk

## Isiklikku
Tema poeg on Indiana Ülikoolis Bloomingtonis ajalooprofessorina töötav Toivo Raun.

## Viited

## Kirjandus
* Paul Alvre. Alo Raun - sein Leben und Schaffen. *Linguistica Uralica* 3: 197–201. 1990.

## Välislingid
* Alo Raun. Eesti keele etümoloogiline teatmik
*
Arkuskoosinus

**Arkuskoosinus** (sümbol: **arccos**, **acos**) on nurga koosinuse leidmise pöördtehe. Arkuskoosinuse väärtus on nurk.
: \arccos \cos \alpha = \alpha \ 

## Vaata ka
* Arkussiinus
* Arkustangens
* Arkuskootangens
Arkustangens

**Arkustangens** (sümbol: **arctan**, **atan**) on nurga tangensi leidmise pöördtehe. Arkustangensi väärtus on nurk.
: \arctan \tan \alpha = \alpha \ 

## Vaata ka
* Arkussiinus
* Arkuskoosinus
* Arkuskootangens
Arkuskootangens

**Arkuskootangens** (sümbol: **arccot**, **acot**) on nurga kootangensi leidmise pöördtehe. Arkuskootangensi väärtus on nurk.
: \arccot \cot \alpha = \alpha \ 

## Vaata ka
* Arkussiinus
* Arkuskoosinus
* Arkustangens
Foogtikohus

**Foogtikohus** oli Rakvere, Paide ja Paldiski omavalitsus- ja kohtuasutus kuni 1889. aastani. 

Pädevuselt olid foogtikohtud põhiliselt kriminaal-, 17.–19. sajandil politsei- ja tsiviilkohtud. 

Foogtikohtu koosseisu kuulusid raeliikmete hulgast valitud kohtufoogt (saksa k. *Gerichtsvogt*) ja kaks linnavanemat. Kohtu liikmed valiti kohaliku kodanikkonna poolt Rakveres kolmeks aastaks, Paides ja Paldiskis eluks ajaks. Rakveres, Paides ja Paldiskis, kus ei olnud magistraati, oli foogtikohus ka omavalitsusorgan. Tallinnast halduslikult eraldatud Toompeal oli lossifoogtikohus.

Linna kantseleid juhatas notar, kes valiti Rakveres ja Paides kodanikkonna, Paldiskis foogtikohtu poolt. Iga foogtikohtu juures oli kohtuteener.

Narvas oli Narva foogtikohus esimese astme kohtu- ja politseiasutus. Foogtikohust juhtis kohtufoogt, kelle valis Narva raad. Kohus allus Narva raele ning foogtikohtu otsused võis edasi kaevata  Narva raele.  Pärnus oli Pärnu foogtikohus ka üks Pärnu rae alamkohtutest. 

## Vaata ka
*Rakvere foogtikohus
*Paide foogtikohus
*Paldiski foogtikohus
*Tartu foogtikohus
*Narva foogtikohus
*Pärnu foogtikohus
* Lossifoogtikohus
## Viited
Arkussiinus

**Arkussiinus** (sümbol: **arcsin**, **asin**) on nurga siinuse leidmise pöördtehe. Arkussiinuse väärtus on nurk.
: \arcsin \sin \alpha = \alpha \ 

## Vaata ka
* Arkuskoosinus
* Arkustangens
* Arkuskootangens
II üldtantsupidu

**II üldtantsupidu** peeti 16.–18. juunini 1939. aastal toimunud II Eesti mängude raames. Tallinnas Kadrioru staadionil toimunud tantsupeo üldjuhid olid Ernst Idla, Ullo Toomi ja Anna Raudkats.

16. juunil, kui toimus Eesti mängudel osalejate sissemarss staadionile, kõndisid tantsijad kõige ees. Kavas olnud rahvatantsud kanti ette 18. juunil. Samal päeval oli tantsijatel ka kaks proovi. Tantsudega esineti Eesti mängude lõpetamise eel, pärast 4×100 m teatejooksu ja enne peaminister Kaarel Eenpalu kõnet.

## Viited
Fenüülrühm

Terminit **fenüülrühm** (ka **fenüülgrupp** või lihtsalt **fenüül** või ka **fenüültuum**) kasutatakse orgaanilises keemias, tähistamaks rühma C6H5– kas asendusrühma või molekuli osa tähenduses.

Fenüülrühmas on 6 sp2 süsiniku aatomit, mis moodustavad aromaatse tsükli. Orgaanilisi ühendeid, mis sisaldavad fenüülrühma, vaadeldakse enamasti aromaatsete ühenditena. 

Fenüülrühma lühendina kasutatakse **Ph**, näiteks benseen oleks PhH ja fenool PhOH. Seda lühendit ei tohi segi ajada lühendiga Bn, mis tähistab bensüülrühma C6H5CH2–, mida võiks tähistada ka Ph-CH2–. Ingliskeelses kirjanduses kasutatakse tähistamiseks ka suurt fii-tähte **Φ**.

Kui fenüülrühmas on vesiniku aatom(id) asendatud mingi muu aatomi(te) või rühma(de)ga, siis on tegu arüülrühmaga, mille lühend on Ar.

Fenüülrühmad on tavaliselt seotud teiste aatomite või funktsionaalrühmadega. Näiteks trifenüülmetaanis Ph3CH on 3 fenüülrühma seotud sama süsiniku aatomiga.

Paljudel või isegi enamikul fenüülrühma sisaldavatel keemilistel ühenditel ei ole nimes terminit "fenüül". Näiteks kui fenüülrühm ühineb kloori aatomiga, siis nimetatakse saadud ainet C6H5Cl tavaliselt klorobenseeniks, kuigi seda võiks nimetada ka fenüülkloriidiks.

## Vaata ka
*Areenid
*Fenoolid
Arüülrühm

**Arüülrühm** (ka **arüülgrupp** või lihtsalt **arüül**) on asendusrühma või asendusrühmasid sisaldav fenüülrühm, näiteks RC6H4– või R1R2C6H3– jmt, kus R, R1 ja R2 on Alk, Ar, Hlg, OH jm. Lihtsaim esindaja on fenüülrühm. Allpool on toodud benseeni, fenüülmetaani (= tolueen), o-tolueeni ja ksüleeni struktuurile vastavad rühmad. 
 

Arüülrühm (lühend **Ar**) on igasugune aromaatset tsüklit sisaldav rühm, näiteks ka tiofenüül- või indolüülrühmad. Siia kuuluvad ka polütsüklilised aromaatsed rühmad.

Orgaanilisi ühendeid, mis sisaldavad arüülrühma, vaadeldakse enamasti aromaatsete ühenditena. 

## Vaata ka
*Fenüülrühm
*Areenid
*Asendusrühm
Jevstafi Skalon

**Jevstafi Nikolajevitš Skalon** (**de Scalon**, **de Skalon**, vene Евстафий Николаевич Скалон) ; 21. september (9. september vkj) 1845 – 3. juuli (20. juuni vkj) 1902 Berliin) oli prantsuse päritolu Venemaa riigitegelane. 

Jefstafi Skalon oli keiser Aleksander III aegne tõeline riiginõunik ja Vilno kubermangu asekuberner 4. augustist 1889 kuni 25.oktoobrini 1894, ning keiser Nikolai II aegne Eestimaa kuberner 25.oktoobrist 1894 kuni 20. juunini 1902. 1899 sai ta salanõunikuks.

Tema ja tema juhitud komitee liikmete pingutustega lõpetati Aleksander Nevski katedraali ehitus Tallinnas.

Ta on maetud Aleksander Nevski kalmistule (Peterburi).

## Perekond
Ta abiellus 1870. aastal Alexandra Euleriga (*Александра Яковлева Эйлер*; 1853–1911 Peterburi), kes oli tõelise riiginõuniku (1862) Jakov Euleri (*Яков Леонтьевич Эйлер*; 1813–1882) ja Marie Anna Dorothea Euleri (*Марии Павловна Эйлер*; 1819–1884) tütar ning kuulsa Šveitsi matemaatiku ja füüsiku Leonhard Euleri järglane. Abikaasa onu Nikolai Euler (Николай Леонтьевич Эйлер; 1816–1898) oli insener-kindral ja osales teiste hulgas ka Tallinna ja Kroonlinna merekindluste ehitamisel. 

Abielust sündisid:
*Nikolai Skalon (1871 Mogiljov – 1964 Pereslavl-Zalesski), jurist, tõeline riiginõunik (1913), Nõukogude Liidu ametnik 
*Vladimir Skalon (1872 Mogiljov – 1917 Brest-Litovsk), kindralmajor (1916), Stavka kindralkortermeister (8.–29. november 1917) (*Владимир Евстафьевич Скалон*)

## Viited
Taxkorgan

**Taxkorgan** (uiguuri تاشقورغان; hiina 塔什库尔干镇; *[[pinyin|pinyin]]* *Tashikuergan Zhen* (*Tǎshíkùěrgān Zhèn*)) on linn Hiinas Ida-Turkestanis Taxkorgani Tadžiki autonoomses maakonnas. Taxkorgan on ka maakonna keskus. Linn asub 3600 m kõrgusel Tadžikistani piiri lähedal.

Nimi Taxkorgan tähendab uiguuri keeles kivilinnust või kivitorni.

Taxkorgan on tähtis lamba-, villa- ja villatoodete ning eelkõige vaibaturg. Linna ümbritsevad aiad. Suurem osa elanikke on Pamiiri rahvaste hulgast. Enim kõneldakse sarikoli keelt ja ühes külas ka vahhi keelt. Osatakse ka hiina ja uiguuri keelt.

Taxkorgani lähedal pöörab Khunjerabi kurust põhja pool alguse saav Taxkorgani jõgi itta ning siseneb kuristiku kaudu Tarimi nõkku, kus suubub Yarkanti jõkke.

Linna kirdenurgas asub mitme legendi aineseks olev Yuani dünastia aegne suur kindlus, mida tuntakse printsessi kindlusena. Kindluse lähedal on zoroastristide pühamu varemed.

## Ajalugu
Taxkorgan on pika ajalooga peatuspaik Siiditeel. Siin ristusid suured karavaniteed, mis viisid põhja Kaxgari, itta Kargilikki, läände Badahšani ja Vākhāni piirkonda ning edelasse Põhja-Pakistani.

Umbes 2000 aasta eest, Hani dünastia valitsemisajal, oli Taxkorgan Puli kuningriigi keskus. Hiljem sai selle nimeks Varshadeh. Osa uurijaid on arvanud, et Taxkorgan võib olla Ptolemaiose mainitud ja teistes varastes Siiditee kirjeldustes leiduv kivilinn, mis asus poolel teel Euroopast Hiinasse. Taxkorgan on veel olnud Pamiiri mägedes asunud Sarikoli kuningriigi ja Pärsia vasallriigi Qiepantuo pealinn.
Viktor Polivanov

**Viktor Petrovitš Polivanov** (vene keeles Виктор Петрович Поливанов;  6. november (vkj 25. oktoober) 1831 Kostroma kubermang – 27. oktoober (vkj. 15. oktoober) 1889 Peterburi) oli Venemaa  riigitegelane. 

Viktor Polivanov oli keiser Aleksander II ja Aleksander III aegne Tõeline riiginõunik, Eestimaa kubermangu asekuberner 1. jaanuarist 1869 kuni 14. märtsini 1875 ja seejärel Eestimaa kuberner 14. märtsist 1875 kuni 4. aprillini 1885. 

## Viited
B2B Games

**B2B Games** on videomängude arendaja, mille peakorter asub Lyonis. Ettevõte tegutseb kolmes põhivaldkonnas: tõsised mängud, turustusmängud ja mängude väljaandmine.

## Tõsised mängud

Mais 2009 arendas B2B Games koos ettevõttega Persistant Studios harivate mängude võrgustikust välja 3D võrgustiku, mis põhines nende mängumootoril HellHeaven. See tõsine mäng loodi selleks, et treenida ja teavitada avalike töödega tegelevaid inimesi ning ennetada ohte avalike (kaeve)tööde piirkonnas. Rhône-Alpe’i Avalike Tööde Föderatsioon on esimene föderatsioon Prantsusmaal, mis kasutab Tõsist Mängu sel otstarbel. Föderatsioon ja selle liikmed esitlevad seda hiiglaslikel ekraanidel amaetialastel ja tarbijaüritustel.

7. detsembril 2006 andis B2B Games välja mängu "Velo'v Racing" Lyoni linna jaoks. Mängu on loonud ettevõtted B2B Games ja Coyote Software, et reklaamida Lyoni valgusfestivali (*Fête des lumières*). Kasutades virutaalset Vélo'v jalgratast, Lyoni sümboolset transpordivahendit, muutuvad külastajad mängijateks ja on kutsutud üles korjama küünlaid, läbides selleks festivali kestuse ajal märgistatud kohti. Tõsist mängu esitleti hiiglaslikul ekraanil Vabariigi väljakul.

## Turundusmängud

B2B Games on teinud koostööd selliste ettevõtetega nagu McDonald's, Coca-Cola, Ferrero, Nestlé jne.

## Viited

## Välislingid

* B2B Gamesi veebileht
* B2B Gamesi profiil Prantsuse Videomängude Assotsiatsioonis
Ludwig Woldemar Leonce von Rahden

**Ludwig Woldemar Leonce von Rahden** (**Vladimir Fjodorovitš von Raden**; бар. Владимир Федорович фон Раден; 19. aprill 1826 Bunka mõis, Kuramaa — 11. august 1881 Dzērvēni) oli baltisaksa päritolu Venemaa  riigitegelane. 

Rahden oli keiser Aleksander II aegne riiginõunik, Eestimaa kubermangu asekuberner 12. detsembrist 1858 kuni 27. detsembrini 1868.

## Perekond
Rahden sündis Piltene kreisimarssal Friedrich Ferdinand von Rahdeni (1783–1857) ja Wilhelmine von Keyserlingi (1791–1859) pojana. 

Ta abiellus 1861 paruness Jenny Julie Laura Friederike von Kleistiga (1841–1907). Nende Tallinnas sündinud poega, Ferdinand von Rahdenit (1863–1919), autasustati Georgi ordeni 4. järguga: *"[[bokserite ülestõus]]u ajal Pekingi diplomaatilise kvartali kaitsmisel ilmutatud vapruse eest"*.

## Viited
Charles Henri Sanson

**Charles Henri Sanson** (15. veebruar 1739 Pariis – 4. juuli 1806 Pariis) oli Pariisi timukas aastail 1778–1793.

Ta sooritas kokku 2918 hukkamist, sealhulgas hukkas Louis XVI ja palju tuntud revolutsionääre. Tema ajal võeti kasutusele giljotiin.

Tööst vabal ajal lõõgastas ta end hukatute lahkamise, ravimtaimede kasvatamise, viiuli- ja tšellomänguga.
Andreas von Langell

**Andreas von Langell** (*Андрей Андреевич фон Лангель*; (6. oktoober 1743 Helsingi – 1808) oli Venemaa  Keisririigi  riigitegelane. 

Andreas von Langelli sündis 1743. aastal Helsingis, tema isa oli luteriusu vaimulik Soomes Anders Langell (1714–1779) ja ema Maria Helena Gröön († 1788).

Andreas von Langell oli Venemaa keisrinna Katariina II ja keiser Paul I aegne riiginõunik, Eestimaa kubermangu asekuberner 23. oktoobrist  1786 kuni 25. jaanuarini 1797, ning seejärel keiser Paul I ja Aleksander I aegne salanõunik, Eestimaa kuberner 25. jaanuarist 1797 kuni 14. juunini 1808. 

Luulehuviline Orina (*Orgena*) mõisnik Fabian Wilhelm von Schilling kirjutas tema kiituseks saksakeelse juhuluuletuse, mis 1798. aasta sügisel kutsus esile paroodiaid.

## Viited
Brian Friel

**Brian Friel** (9. jaanuar 1929 – 2. oktoober 2015) oli Põhja-Iirimaalt pärit iiri näitekirjanik ja lavastaja. Hiljem elas ta Iirimaal.

## Eestlaste lavastusi tema näidendite põhjal

Tema näidendi "Imearst" lavastas Eestis 1992. aastal Eesti NSV Riiklikus Noorsooteatris Priit Pedajas. Teist korda lavastas Pedajas sama näidendi Krista Kaera tõlkes Tartu teatris Vanemuine – seda mängiti 12.–28. juunini 2009 Tammistu mõisas.

Pedajas ongi eesti lavastajatest kõige enam Frieli lavastanud: 1984. aastal lavastas ta Pärnu teatris Endla Frieli "Tõlkijad", 2000. aastal tõi ta Eesti Draamateatris lavale Frieli näidendi "Aristokraadid" ja 2001. aastal lavastas "Lõikuspeo tantsud" Moskvas Pjotr Fomenko Stuudioteatris. Frieli näidendit "Kodukoht" mängis Eesti Draamateater Pedajase lavastuses 2006. aastal Keila-Joa mõisas.

Frieli näidendi "Molly Sweeney" lavastas Eesti Muusikaakadeemia Kõrgema Lavakunstikooli üliõpilane Laur Kaunissaare 2003. aastal Nukuteatris.

Tema "Jalta mängu" on lavastanud Peeter Tammearu ja Kaarin Raid Ugalas, see esietendus Viljandis Kondase Keskuses 23. jaanuaril 2004.

2006. aastal mängis Draamateater ka "Järelmängu".

## Viited

## Välislingid
* Frieli "Tõlkijad" Eesti Rahvusringhäälingu videoarhiivis (tõlkija Omar Volmer, autori nimi arhiivikirjetes puudub; salvestatud 1986, esmaeetris 02.10.1987)
Lazar (Gurkin)

**Lazar** (eestipäraselt ka **Laatsarus**; vene keeles *Лазарь*; kodanikunimega **Aleksandr Nikolajevitš Gurkin**; vene keeles *Александр Николаевич Гуркин*; sündinud 13. märtsil 1969 Staroje Drakino külas, Kovõlkino rajoonis, Mordvas) on Vene Õigeusu Kiriku munk ja vaimulik (piiskop).

27. mail 2009 nimetati ta Vene Õigeusu Kiriku Püha Sinodi otsusega Narva piiskopiks ja Moskva Patriarhaadi Eesti Õigeusu Kiriku (MPEÕK) Tallinna piiskopkonna abipiiskopiks. Enne seda oli ta olnud Saranski mungakloostri ülem Venemaal. Tema hirotoonia toimus Moskva Päästja Kristuse katedraalis 21. juulil 2009, piiskopiametisse pühitsemise viis läbi Moskva ja kogu Venemaa patriarh Kirill.

30. mail 2011 nimetati ta seoses MPEÕK Narva ja Peipsiveere piiskopkonna moodustamisega Narva ja Peipsiveere piiskopiks.

19. aprillist kuni 3. juunini 2018 oli ta seoses metropoliit Korneliuse surmaga Moskva Patriarhaadi Eesti Õigeusu Kiriku eestseisja kohusetäitja.

## Viited

## Välislingid

*Piiskop Lazari elulugu MPEÕK veebilehel *(vene keeles)*
Eesti jalgpallikoondise mängude loend

**Eesti jalgpallikoondise mängude loend** on Eesti jalgpallikoondise mängude nimekiri, mis sisaldab nende toimumisaega, mängupaika, võistlust, tulemust ning väravalööjaid. Tulemused on samuti kokku võetud riigiti.

Mängude loend uuendatud seisuga 12. juuni 2025.

## Mängude loend
### 1920–1930

### 1931–1940

### 1992–2000

### 2001–2010

### 2011–2020

### 2021–....

### Mitteametlikud sõpruskohtumised
Eesti koondis on pidanud ka mitmeid mitteametlikke sõpruskohtumisi.

† – Mäng Bulgaariaga oli planeeritud esialgu ametliku mänguna, kuid FIFA tuvastas, et tegu oli kohtunike kokkuleppemänguga ning seda mängu ametlikus statistikas ei arvestata.
 Eesti on pidanud ka mitmeid mitteametlikke kohtumisi Läti ja Leeduga

## Tulemused riigiti
Selles tabelis on jalgpallikoondised Eestiga kohtumise ajalises järjekorras, st kõigepealt Eesti läbi aegade esimene vastane Soome ja viimasena uusim vastane Uus-Kaledoonia. Lisatud on peetud mängude, Eesti vaatenurgast võitude (+), viikide (=) ja kaotuste (–) arv ning väravate vahe. Tabeli lõpus on paksus kirjas kõigi Eesti mängude koondnäitajad. Tabel uuendatud seisuga 13. juuni 2025.

## Vaata ka
* Eesti U-23 jalgpallikoondise mängude loend
* Eesti U-21 jalgpallikoondise mängude loend
* Eesti U-19 jalgpallikoondise mängude loend
* Eesti U-18 jalgpallikoondise mängude loend
* Eesti U-17 jalgpallikoondise mängude loend
* Eesti U-16 jalgpallikoondise mängude loend
* Eesti jalgpallikoondislaste lahkumismängude loend

## Viited

## Välislingid
* Eesti koondise mängude loend ja mänguprotokollid EJL-i vana koduleht
* Eesti koondise mängud (inglise keeles) fifa.com
Aleksandr Potebnja

**Aleksandr Potebnja** (vene keeles Алекса́ндр Афана́сьевич Потебня́, ukraina keeles Олекса́ндр Опана́сович Потебня́; 22. september 1835 Poltaava oblastis Romnõ maakonnas – 11. detsember 1891 Harkovis) oli ukraina keeleteadlane.

1851. aastal astus ta Harkovi ülikooli, kus õppis õigusteaduskonnas, aga järgmisel aastal läks üle ajaloo-keeleteaduskonda. 1856. aastal lõpetas ta ülikooli ja töötas mõnda aega Harkovis gümnaasiumis kirjandusõpetajana. 1861. aastal kaitses ta magistritöö "Mõnest sümbolist slaavi rahvaluules". 

1862. aastal ilmus tema peateos "Mõte ja keel". Samal aastal sõitis ta välismaale, pidas loenguid Berliini ülikoolis, külastas slaavi maid ja õppis sanskriti keelt. 1874. aastal kaitses ta doktoriväitekirja vene keele grammatika põhjal ja 1875. aastal sai ta Harkovi ülikooli professoriks. Ühtlasi juhatas ta aastatel 1878–1890 Harkovi Ajaloo-Filoloogiaühingut.

5. detsembril 1875 sai ta Keiserliku Peterburi Teaduste Akadeemia vene keele ja kirjanduse osakonna kirjavahetajaliikmeks ning samal aastal pälvis ta Lomonossovi preemia.

Teda on hinnatud kui üht esimest ukraina ja vene suurt lingvisti, samuti kui tänapäevase kirjanduskriitika eelkäijat. Ta oli vene formalistide ja Lev Võgotski tähtis eelkäija.

Tema teoreetilistes vaadetes on nähtud sarnasust Benedetto Croce, Leo Spitzeri ja Charles S. Peirce'i lähenemistega.

## Viited

## Kirjandus
* Savvati Smirnov, "Aleksandr Potebnja 150" – Keel ja Kirjandus 1985, nr 9, lk 562–564
Armeenia jalgpallikoondis

**Armeenia jalgpallikoondis** on Armeenia jalgpalluritest koosnev riigi esindusmeeskond, mille liikmed valib välja koondise peatreener ning mida haldab Armeenia Jalgpalliliit. Peamised kodustaadionid on Jerevanis asuvad Hrazdani staadion ja Hanrapetakani staadion.

Pole kordagi pääsenud maailma- ega Euroopa meistrivõistlustele.

## Mängud Eesti koondise vastu
Internet Archive

**Internet Archive** ('Interneti arhiiv') on MTÜ Ameerika Ühendriikides, Californias, mille eesmärk on ehitada ja hallata tasuta vabalt ligipääsetavat digitaalraamatukogu, sealhulgas ka veebiarhiivi. 

Internet Archive'i rajas 1996. aasta mais internetiaktivist Brewster Kahle. Internet Archive'i veebiarhiivi salvestab IA ja Kahle rajatud internetifirma Alexa koostöös valminud Wayback Machine. Internet Archive'i projekt Open Library pakub laenutamiseks koopiaid enam kui 1,4 miljonist raamatust.

MTÜ kontorid asuvad Presidios San Franciscos ja andmehoidlad San Franciscos, Redwood Citys ja Mountain View-s. Kindlustamaks andmete säilimist, on arhiivi andmetest peegelkoopia Aleksandria raamatukogus Egiptuses.

## Vaata ka
* Veebiarhiveerimine
* Eesti Veebiarhiiv

## Välislingid

* Internet Archive
* Wayback Machine
* Internet Archive'i peegelkoopia, Bibliotheca Alexandrina, Egiptus
* 
* 
*
* 
* Internet Archive'i arhiivikoopia Wayback Machine'is (arhiveeritud 11. oktoobril 1997)
* Vanim Wayback Machine'is säilinud veebileht www.mtv.com:80 (arhiveeritud 12. mail 1996)
* Vanim Wayback Machine'is säilinud veebileht www.infoseek.com (arhiveeritud 12. mail 1996)
* Internet Archive'i rekursiivne arhiiv
* Varajased veebilehed 1996. aastast
Wilhelm van Delden

**Wilhelm van Delden** (vene keeles Вильгельм (Вилим Вилимович) фон Дельден (Дельдин); 1662 – 1735) oli Peeter I teenistuses olnud sõjaväelane. 

Wilhelm van Delden oli 1681. aastast Peeter I teenistuses, 1700 osales polkovnikuna (Deldeni soldatipolk, hilisem Kiievi grenaderipolk – Киевский 5-й гренадёрский полк) Põhjasõja Narva lahingus, kus langes koos paljude teiste ohvitseridega rootslaste kätte vangi. Hiljem osales tragunipolguülemana Bulavini mässu mahasurumises Donimaal. 17. detsembril 1713 ülendati kindralmajoriks, oli Tallinna ülemkomandant 1716–1720, kindralleitnant (1726) ja Eestimaa kubermangu asekuberner 19. juulist 1726 (teistel andmetel 1730) kuni 13. oktoobrini 1732. 

Seejärel määrati Delden Moskva kubermangu kuberneriks (13. oktoober 1732 – 3. jaanuar 1733), kuid vanaduse ja kehva tervise tõttu ta Moskvasse ei saabunudki ja jäi pensionile. Tema asemele määrati 17. juunil 1734 Liivimaa asekuberner Fjodor von Balk (1670–1738), kes oli abielus Peeter I lähedase Anna Monsi vanema õe Matrjone Ivanovna Monsiga.

Tema vend Ivan van Delden (Иван Вилимович фон Дельден) teenis samuti polkovnikuna Venemaa sõjaväes.

## Vaata ka
*Joachim van Delden (surn. 1743), insener-major, kes abiellus 1731 Anna Clapier de Colongue`ga, Prantsusmaa kapteni ja Venemaa insener-kindralleitnandi, Samma ja Ontika mõisnik Alexandre Clapier de Colongue (1685–1743) tütrega. 

## Viited
Maryse Alberti

**Maryse Alberti** (sündinud 10. märtsil 1954 Langonis Prantsusmaal) on prantsuse päritolu Ameerika Ühendriikide sõltumatu mängu- ja dokumentaalfilmide operaator. 

Tuntumad Maryse Alberti operaatoritööga filmid on dokumentaalfilmid "Crumb" (1994), "When We Were Kings" (1996), "Takso põrgusse" (2007) ja mängufilmid "Poison" (1991), "Dottie Gets Spanked" (1993), "Velvet Goldmine" (1998) ja "Maadleja" (2008). 

Ta oli esimene naisfilmioperaator, kellest tehti ajakirja American Cinematographer kaanelugu; see ilmus 1998. aasta novembris.

## Elukäik
Maryse Alberti sündis Prantsusmaal. 1970. aastate keskel kolis Maryse New Yorki, kus ta töötas lapsehoidjana ja ajakirja New York Rocker fotograafina. 

1980. aastatel alustas Alberti filminduses karjääri elektrimehaanikuna ning hiljem jätkas operaatorina.

Alberti kasutab kaamerat Arri 416 Super 16.

## Valik filme
Maryse on andnud panuse rohkem kui 60 filmi tegemisse, nendest pooled on dokumentaalfilmid.  

### Mängu- ja dokumentaalfilmid
#  *Incident at Oglala: The Leonard Peltier Story* (1992) (dokumentaal) 
#  *Dottie Gets Spanked* (1993) (TV)
#  *Crumb* (1994) (dokumentaal)
#  ''Poksikuningate heitlus'' (*When We Were Kings*, 1996) (dokumentaal)
#  *Happiness* (1998)
#  *Velvet Goldmine* (1998)
#  ''Ära jäta mind!'' (*Get Over It*, 2001)
#  ''Kassett'' (*Tape*, 2001)
#  *Enron: The Smartest Guys in the Room* (2005) (dokumentaal)
#  *No Direction Home: Bob Dylan* (2005) (dokumentaal)
#  *The Human Behavior Experiments* (2006) (TV) (dokumentaal)
#  ''Takso põrgusse'' (*Taxi to the Dark Side*, 2007) (dokumentaal)
#  *The Onion Movie* (2008)
#  ''Maadleja'' (*The Wrestler*, 2008)
#  *Gonzo: The Life and Work of Dr. Hunter S. Thompson* (2008) (dokumentaal)

### Teleseriaalid
#  *Frontline* 
## *Does America Still Work?* (1996)
#  ''Seks ja linn'' (*Sex and the City*)
## *Valley of the Twenty-Something Guys* (1998) 
## *Models and Mortals* (1998) 
#  *Independent Lens*
## *Enron: The Smartest Guys in the Room* (2005)
#  *Great Performances*
## *Dance in America: Beyond the Steps - Alvin Ailey American Dance Theater* (2006)

## Auhinnad
* 1990 Cinematography Award (Sundance'i filmifestival), "H-2 Worker" – parim dokumentaalfilm
* 1995 Cinematography Award (Sundance'i filmifestival), "Crumb" – parim dokumentaalfilm
* 1999 Independent Spirit Awards, "Velvet Goldmine" – parim operaatoritöö
* 2009 Independent Spirit Awards, "Maadleja" – parim operaatoritöö

## Viited

## Välislingid
* IMDb
* Linda Lee. Framing a Vision, Invisibly Maryse Alberti, an Independent Force in Independent Films. / The New York Times, 10. detsember 1998
* Karen Idelson The Wrestler. Maryse Alberti / Variety, 31. detsember 2008
António de Vieira

Krahv (a-st 1726) **António Manuel de Vieira** (vene *Антон Мануилович Девиер*; 1673 või 1682 – 1745) oli Portugali päritolu juut, Venemaa sõjaväelane (kindral ''en chef'') ja riigitegelane. Peterburi esimene kindral-politseimeister. 

## Elulugu
Vieira teenis jungana Hollandi laevastikus. Pärast kohtumist Peeter I-ga 1697. aastal Amsterdamis kutsuti ta Venemaa teenistusse.

Temast sai 1708. aastal Peeter I kindral-adjutant. Põhjasõja ajal, pärast Tallinna kapituleerumist (1710), määrati ta koos insener-kindralmajor Johann Ludwig von Pottiga projekteerima ja välja ehitama Tallinna ja Paldiski sõjasadamat.

21. mail 1725 andis Katariina I talle Püha Aleksander Nevski ordeni, mis 26. aprillil 1727 temalt koos krahvitiitli ja mõisatega ära võeti, aga 14. veebruaril 1743 keisrinna Jelizaveta Petrovna poolt uuesti tagastati.

## Auastmed

## Autasud
* Püha Aleksander Nevski orden (21. mai 1725, konfiskeeriti 26. aprill 1727, restitueeriti 14. veebruar 1743)

## Perekond
Ta abiellus vürst Aleksandr Menšikovi (1673–1729) õe Anna Menšikovaga, kellega sai kolm poega.
*Pjotr (1710–1773), kindral, Seitsmeaastase sõja kangelane; Püha Anna (1762) Püha Aleksander Nevski (1762) ja Püha Andrease ordeni kavaler (1762). Tema poja Boriss Devieri (1754 – pärast 1799) poeg, riiginõunik krahv Dmitri Devieri (1785–1836) (Дмитрий Борисович Девиер) ja Kleopatra Vassiljevna Losseva tütar, krahvinna Sofia Devier (sündinud 1824) abiellus Rannamõisa mõisas sündinud Lubnõ husaaripolgu (Лубенский гусарский полк) majori Karl Julius (Konstantin) von Budbergiga (1818–1875). 
*Aleksandr (sündinud 1722), kaardiväekapten
*Anton (surnud 1766), kaardiväeporutšik, Peeter III adjutant

## Viited
IA

**IA** on lühend, mis võib tähendada:
***[[Iowa]]** osariik
***[[Internet Archive]]**

***[[rahvusvaheline arbiiter]]** (lühend ingliskeelsetest sõnadest *International Arbiter*)
Sopi oja

**Sopi oja** on oja Saaremaal Saaremaa vallas. Oja saab alguse Vintri külas, voolab loode suunas ja suubub Lõu lahte.

Oja on mitteavalik veekogu.

Sopi oja keskkonnaregistri kood on VEE1167200.
Loodevahe laht

**Loodevahe laht** on järv Saare maakonnas Saaremaa vallas Türju külas.

Järve kaldajoone pikkus on 1611 m. Järv on avalik veekogu.

Loodevahe lahe keskkonnaregistri kood on VEE2159200.

## Vaata ka
*Eesti järvede loend
Lülle kraav

**Lülle kraav** on kraav Saaremaa vallas Saaremaal. 

Kraav saab alguse Jämaja–Hänga tee äärest Hänga külas (veidi lõuna pool saab alguse ka Suurevare kraav), voolab läände ja suubub merre.

Kraav on mitteavalik veekogu.

## Välislingid
*
Suurevare kraav

**Suurevare kraav** on kraav Saaremaal Saaremaa vallas. 

Kraav saab alguse Hänga küla maadelt (veidi põhja pool saab alguse ka Lülle kraav), voolab alguses läände, siis keerab edelasse ja lõunasse ning suubub Sääre lahte.

Kraav on mitteavalik veekogu.

Suurevare kraavi keskkonnaregistri kood on VEE1166900.
Olavi madal

**Olavi madal** on madalik Irbe väinas, 18 km Sõrve säärest edelasse. Madala geograafilised koordinaadid on . 

Veepeegli pindala on umbes 9,5 km². Vähim sügavus on 4,2 m. Madalast 1–3 km lääne poole jäävad Rabotniku madal ja Berezini madal.

Olavi madala keskkonnaregistri kood on VEE3401030.
Maret Maasalu

**Maret Maasalu** on eesti fotograaf.

1999. aastal lõpetas ta Juuru Gümnaasiumi ja 2000. aastal Tallinna Balletikooli.

2003. aastal kaitses ta Tallinna Pedagoogikaülikooli sotsiaaltöö erialal bakalaureusetöö.

24-aastaselt raviti tal raseduse ajal rinnavähk.

Avoni heategevussaadikuna osales ta 2007. aasta oktoobris Eestit esindades ülemaailmsel rinnavähivastasel jalutuskäigul New Yorgis. 

2008. aastal sai ta aasta pulmafoto konkursil parima pruudifoto auhinna.

## Viited

## Välislingid
*Fotograafi blogi
François Couperin

**François Couperin** (10. november 1668 Pariis – 11. september 1733 Pariis) oli prantsuse klavessinist, organist ja helilooja.

## Elu
François Couperin, keda on nimetatud ka Couperin Suureks (*Couperin le Grand*), sündis muusikute peres. Couperinide suguvõsas oli kahe sajandi vältel mitmeid muusikuid. Tema isa Charles Couperin oli Pariisi St. Gervais' kiriku organist. Couperinide pere elas kiriku üüritud korteris, mille eest organist ise üüri ei pidanud maksma. 

Esimesed muusikatunnid andis Franςois'le tema isa Charles. Hiljem õppis ta Jacques Thomelini juures orelit. 17-aastaselt sai Franςois Couperin pärast oma isa surma organisti koha St. Gervais' kirikus. 

26. aprillil 1689 abiellus Franςois Couperin Marie-Anne Ansault'ga. Neil sündis kaks tütart, kes olid samuti väga head muusikud. Üks neist oli ka organist ja teine klavessiinist kuninga õukonnas. Mõlemal olid tol ajal naiste jaoks ebatavalised ametid. 

Pärast Jacques Thomelini surma korraldas kuningas Louis XIV muusikute vahel võistluse kuningliku organisti kohale. Franςois võitis selle võistluse väga kergelt ja temast sai alates 26. detsembrist 1693 kuninglik organist (*organiste du roi*). Tema kohustusteks oli õpetada muusikat printsessile, printsile, samuti Burgundia hertsogile. Aastal 1701 sai Franςois ka kuningliku klavessinisti koha. Pärast Louis XIV surma paranes Franςois Couperini olukord veelgi. Ta elas Pariisis mugavas suures korteris *Palais Royal*is, kus ta andis nii klavessiini- kui ka kammermuusika kontserte.

Nii Saint-Gervais-Saint-Protais' kirik kui ka orel, mida Franςois Couperin mängis, on säilinud tänapäevani algsel kujul.

## Looming
Franςois Couperin kirjutas väga palju klavessiinile, aga ka orelile, samuti kammermuusikat, vokaal-ja koorimuusimuusikat. Franςois Couperin kirjutas orelile kaheosalise kogumiku *Pièces d`orgue consistantes en deux Masse* (1689–1690). See kogumik sisaldab kahte missat orelile, mida Couperin ise oli kirikupühadel St. Gervais´ kirikus esitanud. Franςois Coperin kirjutas ka muusikateoreetilise raamatu klavessiinimängust ja interpretatsioonist (*L`Art de toucher le clavecin *, mis ilmus 1716. aastal). Seda teoreetilist teost on kasutanud paljud nii tolle aja kui ka tänapäeva muusikud ja isegi Johann Sebastian Bach. Raamatus on muu hulgas juttu klavessiinimänguvõtetest, artikulatsioonist, kaunistuste (melismide) kasutamisest.

## Tähtsamad teosed
*4 Sonata da chiesa. 4 kirikusonaati (1679)
*Pièces d`orgue consistantes en deux Masse. 2 missat orelile (1689–1690)
*Concerts royaux. (1722) Kuninglikud kontserdid, mille ta on kirjutanud kuningas Louis XIV pühapäevaõhtusteks kontsertideks Versailles's.
*Pièces de clavessin, esimene osa. (1713)
*Pieces de clavessin, teine ja kolmas osa. (1716–1717, 1722 ja 1730)
*Leςons de Tènebrès. (1714–1715). See on koorimuusikateos. Tekst on ladinakeelne prohvet Jeremija tekstile Piiblist.
*L`Art de toucher le clavessin. Muusikateoreetiline teos. (1716)

## Välislingid
*/Werner Icking Music Archive (WIMA)
Jämaja oja

**Jämaja oja** (ka *Siplase oja*, *Siplase jõgi*) on oja Saaremaa vallas Sõrve poolsaarel.

Oja saab alguse Siplase rabast, voolab sealt valdavalt loodesuunaliselt mere poole ja suubub Jämaja küla juures Ohessaare rannal merre.

Oja on avalik veekogu.

15. augustist 31. detsembrini on keelatud kalapüük suudmele lähemal kui 500 m.

Jämaja oja keskkonnaregistri kood on VEE1167100.

## Viited
Pitkasääre madal

**Pitkasääre madal** on madalik Irbe väinas. Madal jätkub 8 km ulatuses Sõrve sääre ja Vesitükimaa veealuse pikendusena. 

Madala geograafilised koordinaadid on . Madalast lõuna pool on Kääramadal ning edela pool Sääre-Laimadal ja Sõrve madal.

Veepeegli pindala on umbes 22,6 km². Vähim sügavus on 0,6 m.

Pitkasääre madala keskkonnaregistri kood on VEE3401050. 

## Vaata ka

*Vesitükimaa laiud
Mõntu rand

**Mõntu rand** on veemajanduslik mereala Liivi lahes, Sõrve poolsaare kagurannikul Sõrve säärest Kaavi ninani.

Mere sügavus siin ei ole üldiselt üle 10 m. Veepeegli pindala on umbes 32,5&nbsp;km². Ala keskosas on Mõntu sadam. Ala kirdeosas on Kaavi madal ning rannikul on mõned laiud (Suurrahu). Mõntu sadamast 1,5&nbsp;km kirdes on Allinga nina. Mõntu sadamast 3&nbsp;km edelas on Läbara nina.

Ranna keskkonnaregistri kood on VEE3401020.

## Välislingid
*
Sõrve madal

**Sõrve madal** on madalik Irbe väinas, 9 km Sõrve säärest lõuna-edelasse. Madala geograafilised koordinaadid on . Veepeegli pindala on umbes 96,5 km². Vähim sügavus on 4,2 m. Madalast lõunasse jääb Sääre-Laimadal. Madalast kirdesse jääb Pitkasääre madal.

Sõrve madala keskkonnaregistri kood on VEE3401040.
Ernst Johann von Stackelberg

**Ernst Johann von Stackelberg** (vene keeles Эрнест Густавович Штакельберг; (21. märts (ukj 2. aprill) 1813 Viin – 30. aprill (ukj 12. mai) 1870 Pariis) oli baltisaksa päritolu Vene diplomaat ja sõjaväelane, krahv.

## Elulugu
Krahv Ernst Johann von Stackelberg pärines Stackelbergi suguvõsa Püssi liinist. Ta sündis diplomaadi ja mõisaomaniku krahv Gustav Ernst von Stackelbergi viienda lapsena. 1832. aastal asus ta teenistusse, olles esialgu suurtükiväes tuletõrjuja. Aastatel 1836–1837 sõdis ta Kaukaasias, kus võitles Šamili juhitud mägilaste vastu, ja sai lahingus rindu haavata. Kaukaasias sõdis ta jälle 1840–1841. Aastaks 1843 oli temast saanud juba polkovnik. 

Aastal 1848 nimetati ta Pariisi Venemaa saatkonda Venemaa keisririigi sõjaministeeriumi korrespondendiks, mis tähendas sisuliselt sõjaväeatašeed. Stackelberg oli kuni surmani ametis kõrge diplomaadina. Venemaa sõjaväeatašeena Pariisis ja Viinis (1853) ning diplomaatilises tegevuses Torinos (1856–1864), Madridis (1861–1862), Viinis (1864–1868) ja Pariisis (1866–1870).

## Mõisad
Oma isa surma järel päris Ernst Johann koos vendadega Stackelbergide hiiglaslikud mõisavaldused Virumaal. 1853. aasta pärandikokkulepe kohaselt siirdusid tema valdusse Hirmuse, Purtse, Püssi ja Voorepera mõis. Ta müüs need juba 1854. aastal oma vennale krahv Otto Magnus von Stackelbergile. 1864. aastal ostis ta parun Axel von der Brüggenilt Kuramaal Talsi kreisis Laidze mõisa, mille pärandas oma pojale krahv Gustav Alexander Erik von Stackelbergile (1853–1917).

## Sõjaväeline karjäär

*1833 junkur
*1834 praporštšik
*1837 alamporutšik ja sõjaministri adjutant
*1840 porutšik
*1841 staabikapten
*1841 kapten
*1843 polkovnik
*1853 kindralmajor
*1860 kindraladjutant
*1861 kindralleitnant
*1869 suurtükiväekindral

## Diplomaatiline karjäär

*1848 sõjaväeatašee Pariisis
*1853 sõjaväeatašee Viinis
*25.07.1856 – 04.02.1861 suursaadik Sardiinia Kuningriigis
*04.02.1861 – 11.08.1862 suursaadik Hispaania Kuningriigis
*11.08.1862 – 03.08.1864 suursaadik Itaalia Kuningriigis
*03.08.1864 – 25.04.1868 suursaadik Austria Keisririigis
*25.04.1868 – 23.04.1870 suursaadik Prantsuse Keisririigis

## Perekond
Ernst Johann von Stackelberg abiellus 1851. aastal Pariisis Marie Antoinette de Tamisier'ga (1831–1860), kes oli markii Pierre Alfred de Tamisier' ja Charlotte de Lorme´i tütar. Abielust sündisid:
*Krahv Gustav Alexander Erik von Stackelberg (1853–1917), Venemaa sõjaväelane, kindralleitnant
*Krahv Alexander von Stackelberg (1857–1881), Venemaa sõjaväelane

### Sugupuu
Viited:

## Vaata ka
*Stackelberg

## Viited

## Välislingid
*Дипломаты Российской империи: Эрнест Густавович Штакельберг
Laidunina–Kaavi rand

**Laidunina–Kaavi rand** on veemajanduslik mereala Liivi lahes, Sõrve poolsaare idarannikul Laiduninast Kaavi ninani.

Mere sügavus siin ei ole üldiselt üle 10 m. Veepeegli pindala on umbes 32,6 km². Ala keskosas, Leeltsenina ja Hindu sääre vahel, on rannikul mitu laidu. Mõned laiud on ka Laidunina lähistel.

Leeltseninast 3 km ida-kirde suunas on Merise madal, 5 km ida-kagu suunas on Leeltse rahu.

Ranna keskkonnaregistri kood on VEE3402000.
Tammuna rand

**Tammuna rand** on veemajanduslik mereala Läänemeres Sõrve poolsaare edelarannikul Sõrve säärest Alliotsani.

Mere sügavus siin ei ole üldiselt üle 10 m. Veepeegli pindala on umbes 16 km². Rannikul, peamiselt Sõrve sääre ja Tiidunina vahel, on mitmed laiud (Suurrahu). Tiidunina ja Alliotsa vahel on veel Nigunina. Alliotsa juures on Loode tuletorn. Sõrve säärest läände jääb Sääre laht.

## Välislingid
*